Alar Karis

Alar Karis (sündinud 26. märtsil 1958 Tartus) on eesti molekulaargeneetik ja arengubioloog, alates 11. oktoobrist 2021 Eesti Vabariigi president.

Ta on olnud Eesti Maaülikooli ja Tartu Ülikooli rektor. Aastatel 2013–2018 oli ta riigikontrolör ning alates aprillist 2018 Eesti Rahva Muuseumi direktor.

Elulugu

Haridus 

 
Karis lõpetas 1976. aastal Tartu 2. Keskkooli ja 1981. aastal Eesti Põllumajandusakadeemia veterinaariateaduskonna. Hiljem täiendas ta end mitme ülikooli juures Saksamaal, Suurbritannias ja Hollandis. Akadeemiliselt on ta alates 2010. aastast Eesti Üliõpilaste Seltsi koopteeritud vilistlane.

Töökäik 
1981. aastast kuni 1987. aasta lõpuni töötas Karis teadurina Eesti Loomakasvatuse ja Veterinaaria Instituudi juures, misjärel jätkas alul teadurina (1987–1990) ning seejärel vanemteadurina (1990–1992) Eesti Teaduste Akadeemia all töötavas Eesti Biokeskuses.

1991. aastast alates oli Karis teadur mitme välismaise ülikooli juures: esmalt külalisteadur Hamburgi Ülikoolis Saksamaal, siis 1992–1993 teadur Rahvuslikus Meditsiini Instituudis Londonis Suurbritannias ning viimaks 1993–1998 teadur Erasmuse Ülikoolis Rotterdamis Hollandis.

1996. aasta alguses asus ta tööle Tartu Ülikooli, kus oli kuni 1998. aasta lõpuni erakorraline vanemteadur molekulaar- ja rakubioloogia instituudis ning seejärel kuni 1999. aasta lõpuni samal ametikohal ülikooli tehnoloogiakeskuses. 1999. aastal sai temast Tartu Ülikooli professor loodus- ja tehnoloogiaosakonna ökoloogia- ja maateaduste instituudi zooloogia õppetooli juures.

Aastatel 2003–2007 oli ta Eesti Maaülikooli rektor. Samas jätkas ta 2005. aastast ka Tartu Ülikooli arengubioloogia professorina, lahkudes ametist alles 2018. aastal. 2008. aastal olid tema teadustööd Eesti teadlastest kõige tsiteeritumate hulgas.

31. mail 2007 valiti Karis 198 poolthäälega 257-st Tartu Ülikooli rektori ametikohale, mida ta asus täitma sama aasta 1. juulil. Kandidaadiks esitasid ta Tartu Ülikooli Tehnoloogiainstituut, füüsika-keemia-, bioloogia-geograafia- ja arstiteaduskond. Esimeses hääletusvoorus kogusid Volli Kalm ja Margit Sutrop 69 ning Karis 112 häält, teises voorus Karis 143 ja Kalm 110 häält. Kolmandas voorus, kuhu pääses Karis üksi, sai ta 198 häält. Enne Karist oli Tartu Ülikooli rektor Jaak Aaviksoo, kes hakkas enne ametiaja lõppu kaitseministriks. Aaviksoole järglase otsimiseks korraldati esimesed rektorivalimised juba 18. jaanuaril 2007, kuid need ebaõnnestusid, sest ükski kandidaat ei saanud nõutavat 150 häält, isegi mitte kolmandas voorus, kuhu pääses ainult Ene Ergma (sai 143 häält). Ametlik üleandmistseremoonia toimus 3. juulil, mil Karis võttis rektori kohusetäitjalt Tõnu Lehtsaarelt üle ülikooli varad ja asjaajamise. Karis inaugureeriti Tartu Ülikooli aulas 31. augustil 2007. Rektori ametiraha andis talle üle Eesti president Toomas Hendrik Ilves. Teiseks ametiajaks Karis Tartu Ülikooli rektori ametisse ei kandideerinud. Tema töö sellel ametikohal lõppes 30. juunil 2012.

2010. aastal nimetati Alar Karis Tšiili Vabariigi aukonsuliks.

26. märtsil 2013 nimetas Riigikogu Karise riigikontrolöriks.

2017. aasta oktoobris valiti Karis Eesti Rahva Muuseumi direktoriks. Ametikohale asus ta 9. aprillil 2018.

5. veebruaril 2020 valiti Karis Eesti Maaülikooli nõukogu esimeheks.

31. augustil 2021 valiti Karis Eesti Vabariigi presidendiks, ta asus ametisse 11. oktoobril.

Visiidid presidendina

Välisvisiidid

Presidendi esimesed välisvisiidid olid naaberriikidesse. 14. oktoobril 2021 kohtus ta Riias parlamendi esimehe Ināra Mūrniecega, lisaks külastas Kristjan Jaak Petersoni mälestuskivi ning tutvus tulevase Eesti suursaatkonna hoonega.

Avaliku arvamuse uuringud
Vahetult pärast Karise presidendiks saamist, 2021. aasta septembris, toetas teda Kantar Emori läbiviidud küsitluses presidendina 68% küsitletutest (võrdluseks: Kersti Kaljulaid alustas 73%, Toomas Hendrik Ilves 71%, Arnold Rüütel 74% ja Lennart Meri 32% toetusega). Karist kui presidenti ei toetanud 11% ja oma arvamust ei osanud öelda 21% küsitletutest. Keskmisest suurem oli poolehoid üle 50-aastaste, eestlaste ning Reformierakonna, Isamaa ja Sotsiaaldemokraatliku Erakonna toetajate hulgas. Vastajaid, kes Karisele hinnangut ei osanud anda, oli keskmisest enam venelaste hulgas. Suhteliselt madalam oli poolehoid Karisele Konservatiivse Rahvaerakonna toetajate hulgas.

2022. aasta jaanuaris ja aprillis Kantar Emori korraldatud Eesti poliitikute usaldusväärsuse küsitlustes teatas oma usaldusest Alar Karisele vastavalt 58% ja 60% vastajatest. Sellega oli ta küsitlusse kaasatud poliitikute võrdluses kõige suurema usalduse pälvinud isik.

2022. aasta märtsis–aprillis Kaitseministeeriumi tellimusel Norstati poolt läbi viidud uuringus hindas presidendi institutsiooni usaldusväärseks 77% ja mitteusaldusväärseks 15% vastajatest.

Kirjutisi
Seebimullidest ja hingehoiust. Postimees, 14. oktoober 2008
(Eesti) ülikool ja (Eesti) ühiskond. Postimees, 1. detsember 2008
Kõrghariduskärpe külm hingus. EPL, 11. veebruar 2009
Riik võiks anda kõrghariduse laenuks. Eesti Päevaleht, 11. aprill 2009
Kuhu lähed, Eesti ülikool?. EPL, 30. oktoober 2009

Tunnustus
2007 – Valgetähe IV klassi teenetemärk
2008 – Belgia Kuningriigi Leopold II orden (komandör)
2011 – Rootsi Kuningriigi Põhjatähe III klassi orden
2013 – Soome Lõvi Rüütelkonna komandöririst
2019 – Läti Tunnustusristi 3. klass (komandör)
2019 – Maaeluministeeriumi kuldne teenetemärk
2021 – Riigivapi teenetemärgi kett

Isiklikku
Alar Karise isa on fütopatoloog Harry Karis. Alar Karise abikaasa Sirje Karis on olnud Eesti Ajaloomuuseumi direktor ja on alates 2018. aastast Tartu Linnamuuseumi direktor. Neil on täiskasvanud pojad Kristjan ja Martin, täiskasvanud tütar ja viis lapselast.

Karis oli 1979–1989 tegutsenud kantriansambli Rentaablus liige, kus ta mängis viiulit.

Viited

Välislingid

Vabariigi presidendi koduleht

Indrek Rohtmets. Doktor Karis ühendab rohelist ja valget bioloogiat (intervjuu). Horisont, nr 1/ 2000, lk 13–17
 Alar Karis saates "Kukul külas", 1. juuni 2003, 1. osa, WMA fail, 2. osa, WMA fail

Mirko Ojakivi. Tartu ülikool kaalub vähendada tudengite arvu 10 000 võrra. Eesti Päevaleht, 21. oktoober 2008
Marju Himma. Alar Karis: kutsume kokku parimad ja anname parimat haridust. Tartu Postimees, 3. november 2008
Mirko Ojakivi. "Rektor Alar Karis: Tartu ülikool peab tulevikus suuremaga liituma". Eesti Päevaleht, 1. september 2009
 Kairit Tsäro-Mirme. "Kodust putku pannud isa, rahamasinast bänd ja teistele vastumeelne kurameerimine: õpetaja, konkurent ja sõbrad kirjeldavad Alar Karise elu". kroonika.delfi.ee, 24. september 2021

Artiklid, intervjuud
 President Karis tegi avalduse Valgevene poliitvangide ja represseeritute toetuseks Pm, 27. november 2021
 Alar Karis: väliseestlased on mõjukas osa Eestist Err, 27.november 2021

Eesti bioloogid
Eesti presidendid
Miina Härma Gümnaasiumi vilistlased
Eesti Maaülikooli veterinaariateaduskonna vilistlased
Eesti Üliõpilaste Seltsi liikmed
Tartu Ülikooli loodus- ja täppisteaduste valdkonna professorid
Eesti Maaülikooli rektorid
Tartu Ülikooli rektorid
Eesti Rahva Muuseumi direktorid
Valgetähe IV klassi teenetemärgi kavalerid
Sündinud 1958